El Mercat de Carcaixent continua el cicle de degustacions gratuïtes
26 de agost de 2016

Carcaixent

L'Associació de Comerciants del Mercat de Carcaixent, en col·laboració amb la Regidoria de Comerç, està duent a terme una sèrie d’actuacions per a la promoció i dinamització del Mercat Municipal amb l’objectiu de donar a conèixer la seua varietat de productes i atraure compradors a les instal·lacions municipals.

Com a part de la primera campanya anomenada “Un mercat amb solera”, s’han organitzat un programa de degustacions gratuïtes que cada mes possibilitaran apropar la varietat dels productes frescos del Mercat a través d'una cuidada elaboració i presentació i acompanyats d’un tast de vins. L’objectiu, segons l’Associació de Comerciants, és que “que tant els nostres clients habituals com els més joves s'acosten al seu mercat a conèixer els beneficis del comerç local, la qualitat dels seus productes i la proximitat dels nostres venedors”.

A banda de les degustacions, cada dijous les diferents parades del mercat estan oferint productes a 1€. Totes estes accions formen part de la voluntat de l’Associació de Comerciants d’enriquir l’experiència de comprar en el Mercat, “en el Mercat de Carcaixent ens encarreguem que els nostres clients no sols compren els nostres productes, sinó que també participen en activitats lúdiques i saludables que els sorprenguen i els animen a repetir l’experiència”.

Paco Salom, alcalde de Carcaixent i responsable de l’àrea de Comerç, ha recordat que l’actual Equip de Govern té una aposta clara pel comerç local. En este sentit, també ha assenyalat que l’aposta per promoure les compres al Mercat suposa també una manera d’actuar en favor de la revitalització del centre històric i comercial. Paco Salom ha recordat que este impuls s’està treballant des de diverses vessants, com així ho demostra la ubicació de l'oficina de l'OMIC dins del mateix recinte del mercat així com les diverses actuacions de millora que s’han dut a terme.

El calendari de degustacions previst és el següent:

26 – 27 d’agost: peix i encurtits acompanyats amb vi.

23 – 24 de setembre: pollastre i ous acompanyats amb vi.

25 – 26 de novembre: carn acompanyada amb vi.

16 – 17 de desembre: productes del bar acompanyats amb vi.

21 – 22 de gener: fruites seques acompanyades amb vi.

25 – 26 de febrer: productes de forn acompanyats amb vi.